钦定古今图书集成/历象汇编/乾象典/第021卷 > 坤舆图说 > 《五行禄命葬书论》吕才
## 钦定古今图书集成/历象汇编/乾象典/第021卷 > 坤舆图说 > 《五行禄命葬书论》吕才

《叙宅经》曰：“《易》曰：‘上古穴居而野处，后代圣人易之以
宫室，盖取诸大壮’。”逮乎殷周之际，乃有卜宅之文，故
《诗》称“相其阴阳”，《书》云：“卜惟洛食。”此则卜宅吉凶，其来
尚矣。至于近代师巫，更加五姓之说。言五姓者，谓宫、
商、角、征、羽等，天下万物，悉配属之，行事吉凶，依此为
法。至于张、王等为商，以赵姓为角，又非四声相管。其
间亦有同是一姓，分属宫商。复有复姓数字，徵羽不
别。验于经典，本无斯说，诸阴阳书，亦无此语，直是野俗口传，竟无所出之处。唯按《堪舆经》云：“黄帝对于天
老，乃有五姓之言。”且黄帝之时，不过姬姜数姓。暨于
后代，赐族者多，至如管、蔡、郕、霍、鲁、卫、毛、聃、郜、雍、曹、滕、
毕、原、酆、郇，并是姬姓，子孙孔、殷、宋、华、向、萧、亳、皇甫，并
是子姓苗裔。自馀诸国，准例皆然。因邑因官，乃分枝
叶。未知此等诸姓，是谁配属宫、商？又检《春秋》以陈、卫
及秦，并同木姓；齐、郑及宋，皆为火姓。或承所出之祖，
或系所属之星，或取所居之地，亦非宫、商、角、征、羽共
相管摄。此则事不稽古，义理乖僻者也。